Tații vor avea câte 10 zile libere, în loc de 5 ca până acum, la naşterea fiecărui copil. O lege în acest sens a fost adoptată de Parlament și merge la președintele Klaus Iohannis pentru promulgare.
Legea prevede acordarea concediului paternal tuturor taților care au calitatea de salariat în baza unui contract de muncă sau a unui raport de muncă. Plata concediului va fi asigurată de angajator şi reprezintă echivalentul salariului pe zilele respective.
Totodată, prin noua lege au fost eliminată condiția ca părintele să aibă calitatea de asigurat în cadrul sistemului asigurărilor sociale de stat.
Beneficiare sunt și următoarele categorii de persoane: cele care au încheiate contracte de activitate sportivă, convenţii de muncă individuale, contracte de mandat, contracte de management, persoanele care desfăşoară activităţi ca urmare a unei funcţii de demnitate publică şi cele care au contracte de management şi de administrare, încheiate potrivit Legii nr.95/2006;
Angajatorul nu are voie să concedieze salariatul pe perioada concediului paternal.